**О Б Р А З Л О Ж Е Њ Е**

**I. Уставни основ за доношење закона**

Уставни основ за доношење Закона о потврђивању Споразума о статусу између Републике Србије и Европске уније о акцијама које спроводи Европска агенција за граничну и обалску стражу у Републици Србији садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Доношењем Закона о потврђивању Споразума о статусу између Републике Србије и Европске уније о акцијама које спроводи Европска агенција за граничну и обалску стражу у Републици Србији успоставиће се правни оквир, који би на свеобухватан начин уредио све аспекте координације потребне за спровођење акција Европске агенције за граничну и обалску стражу које се могу одвијати на територији Републике Србије, као и будућу сарадњу Републике Србије и Агенције и био основа за доношење оперативних докумената о сарадњи.

Потврђивањем споразума омогућује се његово ступање на снагу, како је предвиђено чланом 14. Споразума, првог дана другог месеца након датума када Стране обавесте једна другу о испуњењу унутрашњих правних процедура.

Сагласно члану 13. Закона о закључивању и извршавању међународних уговора („Сл. гласник РС” бр. 32/13), Министарство спољних послова покреће поступак потврђивања наведеног споразума.

**III. Процена потребних финансијских средстава**

За спровођење наведеног закона није потребно обезбедити средства из буџета Републике Србије.